Komisijos reglamentas (EB) Nr. 216/2004
2004 m. vasario 6 d.
iš dalies pakeičiantis Reglamentą (EEB) Nr. 1722/93, nustatantį išsamias Tarybos reglamentų (EEB) Nr. 1766/92 ir (EEB) Nr. 1418/76 taikymo taisykles dėl gamybos grąžinamųjų išmokų atitinkamai grūdų ir ryžių sektoriuose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1], ypač jo 7 straipsnio 3 dalį,
atsižvelgdama į 1995 m. gruodžio 22 d. Tarybos reglamentą (EEB) Nr. 3072/95 dėl bendro ryžių rinkos organizavimo [2], ypač į jo 8 straipsnio e punktą,
kadangi:
(1) Komisijos reglamentas (EEB) Nr. 1722/93 [3] nustato, kaip reikia apskaičiuoti grąžinamąją išmoką. Bulvių krakmolo rinkos situacija, kuriai ypatingą įtaką daro minimali bulvių kaina, gali skirtis nuo grūdų krakmolo rinkos situacijos. Todėl turėtų būti galima nustatyti skirtingą grąžinamąją išmoką už bulvių krakmolą.
(2) Paraiškos grąžinamosioms išmokoms gauti gali būti pateiktos iki kiekvienos darbo dienos 15.00 Briuselio laiku. Kadangi šis terminas gali pasibaigti prasidėjus Javų vadybos komiteto posėdžiui, kuriame bus sprendžiami grąžinamųjų išmokų dydžiai, iškyla spekuliatyvių paraiškų pavojus. Todėl reikia apsvarstyti termino klausimą.
(3) Reglamentas (EEB) Nr. 1722/93 nustato, kad gamybos grąžinamųjų išmokų sertifikatai galioja iki paskutiniosios penkto mėnesio dienos nuo jų išdavimo mėnesio. Tai kelia pavojų, kad sertifikatai bus išduoti per dideliems kiekiams; kadangi Komisija negali nei atmesti paraiškų sertifikatams gauti spekuliacijos atveju, nei nustatyti skirtingo grąžinamosios išmokos dydžio nepasikonsultavusi su Javų vadybos komitetu, todėl pažymėjimų galiojimo terminą reikėtų sutrumpinti iki paskutiniosios trečio mėnesio dienos nuo jų išdavimo mėnesio.
(4) Komisija neturi išsamios informacijos apie kiekius, už kuriuos buvo skirtos gamybos grąžinamosios išmokos, kol po kiekvieno kalendorinių metų ketvirčio pabaigos praeina trys mėnesiai. Kad situacija būtų aiškesnė, valstybės narės turėtų kas mėnesį pranešti apie krakmolo kiekius, už kuriuos buvo pateiktos paraiškos sertifikatams gauti.
(5) Todėl Reglamentą (EEB) Nr. 1722/93 reikėtų atitinkamai iš dalies pakeisti.
(6) Javų vadybos komitetas nepareiškė nuomonės per savo pirmininko nustatytą terminą,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1722/93 iš dalies keičiamas taip:
1. 3 straipsnio 2 dalis papildoma tokia pastraipa:
"Bulvių krakmolui gali būti nustatytas skirtingas dydis, atspindintis Reglamento (EEB) Nr. 1766/92 8 straipsnio 1 dalyje nurodytą minimalią kainą."
2. 5 straipsnio 1 dalyje antrasis sakinys pakeičiamas taip:
"Paraiškos gali būti pateiktos iki kiekvienos darbo dienos 13.00 Briuselio laiku."
3. 6 straipsnio 3 dalyje pirmoji pastraipa pakeičiama taip:
"3. Grąžinamųjų išmokų sertifikate pateikiama 5 straipsnio 2 dalyje nurodyta informacija, mokėtinos grąžinamosios išmokos dydis ir galutinė pažymėjimo galiojimo data, t. y., paskutinė trečio mėnesio diena nuo pažymėjimo išdavimo mėnesio."
4. 12 straipsnis pakeičiamas taip:
"12 straipsnis
Valstybės narės praneša Komisijai:
a) iki kiekvieno mėnesio pirmosios savaitės pabaigos apie krakmolo kiekius, už kuriuos praeitą mėnesį pateiktos paraiškos sertifikatams gauti, kaip nurodyta 5 straipsnio 1 dalyje;
b) per tris mėnesius nuo kiekvieno kalendorinių metų ketvirčio pabaigos apie krakmolo, už kurį buvo sumokėtos grąžinamosios išmokos, rūšį, kiekius bei kilmę (kukurūzų, kviečių, bulvių, miežių, avižų arba ryžių) ir produktų, kuriems gaminti buvo naudojamas krakmolas, kiekius."
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. vasario 6 d.